A Tanács 2003/127/EK irányelve
(2003. december 23.)
a járművek nyilvántartásba vételéhez kapcsolódó okmányokról szóló 1999/37/EK irányelv módosításáról
(EGT vonatkozású szöveg)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a járművek nyilvántartásba vételéhez kapcsolódó okmányokról szóló, 1999. április 29-ei 1999/37/EK irányelvre [1] és különösen annak 6. cikkére,
mivel:
(1) Az 1999/37/EK irányelv belül harmonizált szabályokat állapított meg a Közösségen belül nyilvántartásba vételre kötelezett járművek forgalmi engedélyére vonatkozóan.
(2) Tekintettel az elektronikus és információtechnológiai berendezéseknek a járművekben történő egyre nagyobb mértékű alkalmazására, az 1999/37/EK irányelv mellékleteit hozzá kell igazítani a tudományos és műszaki fejlődéshez, hogy a tagállamok számára lehetővé váljon a járművek forgalmi engedélyének a papíralapú dokumentumok helyett intelligens mikroprocesszoros kártya formájában történő kibocsátása.
(3) Az 1999/37/EK irányelvet ezért megfelelően módosítani kell.
(4) Az ezen irányelvben megállapított intézkedések összhangban vannak a 96/96/EK tanácsi irányelv [2] 8. cikkével létrehozott bizottság véleményével.
(5) A tagállamoknak végre kell hajtaniuk a szükséges intézkedéseket annak biztosítására, hogy a járművek intelligens kártya formájában kibocsátandó forgalmi engedélyéhez szükséges személyes adatok gyűjtése és feldolgozása megfeleljen a személyes adatok feldolgozása vonatkozásában az egyének védelméről és az ilyen adatok szabad áramlásáról szóló, 1995. október 24-ei 95/46/EK európai parlamenti és tanácsi irányelvnek [3].
ELFOGADTA EZT AZ IRÁNYELVET:
1. cikk
Az 1999/37/EK irányelv mellékletei helyébe ezen irányelv mellékletének szövege lép.
2. cikk
(1) A tagállamok hatályba léptetik azokat a törvényi, rendeleti és közigazgatási rendelkezéseket, amelyek szükségesek ahhoz, hogy ennek az irányelvnek legkésőbb 2005. január 15-ig megfeleljenek. E rendelkezések szövegét haladéktalanul közlik a Bizottsággal, valamint az említett rendelkezések és az irányelv közötti megfelelésről megfelelési táblázatot mellékelnek.
Amikor a tagállamok elfogadják ezeket a rendelkezéseket, azokban hivatkozni kell erre az irányelvre, vagy azokhoz kihirdetésük alkalmával ilyen hivatkozást kell fűzni. A hivatkozás módját a tagállamok határozzák meg.
(2) A tagállamok közlik a Bizottsággal nemzeti joguknak azokat a főbb rendelkezéseit, amelyeket az ezen irányelv által szabályozott területen fogadnak el.
3. cikk
Ez az irányelv az Európai Unió Hivatalos Lapjában való kihirdetését követő 20. napon lép hatályba.
4. cikk
Ennek az irányelvnek a tagállamok a címzettjei.
Kelt Brüsszelben, 2003. december 23-án.